runetrust/blame-folketinget-dk huggingface dataset:
Line Barfod (EL), 2007-05-08:
Jeg håber meget, at vi kan få en melding om, at det ikke er den danske regerings holdning, også jævnfør den debat, vi havde for nylig om bloktilskud til Grønland, hvor Dansk Folkeparti gav udtryk for, at de mente, vi skulle til at øremærke pengene fra Danmark, så Grønland ikke længere fuldt ud selv kunne bestemme over bloktilskuddet, men at den danske regering skulle bestemme det.
Henrik Brodersen (DF), 2007-03-14:
Den del af lovforslaget, der omhandler trivsel, er medvirkende til, at familierne har overskud til at tage en ekstra tørn, fordi de med den fleksible pasningsform bedre kan få deres dagligdag til at hænge sammen, uden at jeg dog hermed skal opfordre folk til at anbringe deres børn i institutionerne længere end højst nødvendigt, da de jo hører til derhjemme.
Karsten Hønge (SF), 2015-11-13:
Så galt kan det åbenbart gå, når man hamrer mennesker ind i skabeloner, talrækker, ligninger og excelark – en statistik, der ender med at blive en gabestok for de kortest uddannede; den slags gennemsnitlig statistik, som er skabt af Fanden selv en mørk mandag morgen.
Morten Østergaard (RV), 2011-02-24:
Når man ikke er klar til at tage ansvaret for arv og gæld, om jeg så må sige, og ikke er klar til at vedstå sig, at konkurrenceevnen løbende og gradvis er blevet svækket hele tiden, mens regeringen har haft magten, og at holdbarheden, som var intakt, da man overtog, aldrig har været det i den tid, hvor VK har siddet i regering, ja, så er det jo, at det er vanskeligt at fæste lid til, at man så nu har set lyset, og at man nu, hvor man pludselig indser, at der er underskud på de offentlige budgetter, så langt øjet rækker, for alvor vil magte at gøre noget ved det.
Vibeke Peschardt (RV), 2000-02-04:
Med hensyn til en særlig ting, nemlig nybygninger ved generationsskifte og medhjælperboliger, må jeg jo medgive, at strukturudviklingen i landbruget er så voldsom, og at de store landbrugs fremfærd - og det gælder jo altså også nybygninger, store staldbygninger m.v. - måske godt kunne tilsige, at man enten lavede en generationsskiftebolig eller en medhjælperbolig.
Jonas Dahl (SF), 2011-05-31:
Så vil jeg bare høre, om ministeren også mener, at tyskerne vælter ind over den danske grænse – nu er der selvfølgelig kommet en grænsebom – men ud over det, er det så sådan, at vi ser en strøm af tyskere til Danmark for at handle i de danske grænsekiosker og købe billige smøger?
Bendt Bendtsen (KF), 2004-03-31:
Det er jo sådan, at vi med denne aftale har sikret, at staten går ind og får styring på det, vi kalder motorvejene på energisiden. Og der er ikke nogen kommercielle ejere, der kan gå ind og tage del i det. Det er jo bl.a. med til at sikre, at den liberalisering, der er i Europa og i Danmark, gør, at vi får en sikring af forbrugerne.
Knud Erik Kirkegaard (KF), 2000-04-04:
Men så vil jeg bare håbe, at Det Konservative Folkeparti vil tage kontakt med de andre partier bag den nuværende gebyrsats og sammen med dem få sat gebyrerne ned - selvfølgelig under forudsætning af, at vi i udvalget bliver enige om, at satserne er for høje.
Aage Frandsen (SF), 2004-12-16:
Det undrer mig bare lidt, at kulturministeren, i tilfælde af at kulturministeren selv er kulturminister på det tidspunkt, med sikkerhed kan sige, at han vil fremsætte forslag om, at man skal have en professionel bestyrelse, for jeg troede sådan set, at undersøgelsen bl.a. skulle gå ud på at se, hvordan det var i de andre lande, og at man så kunne blive klogere.
Steffen Larsen (LA), 2024-12-18:
Jeg blev som mange andre utrolig glad, da jeg så, at der i regeringsgrundlaget stod, at regeringen aktivt ville arbejde på at få ændre de internationale konventioner, som står i vejen for, at vi i Danmark kan være den udlændinge- og indfødsretspolitik, som et enormt stort flertal i den danske befolkning ønsker. Men som så mange gange før i den her regering blev jeg også slemt skuffet over tid.
Frank Jensen (S), 1999-05-12:
Jeg kan oplyse, som jeg gjorde allerede i indledningen, at jeg - foranlediget af en forespørgselsdebat her i Folketinget i denne samling, hvor der blev vedtaget et forslag, der opfordrer regeringen til at bede Straffelovrådet om at se på strafferammerne i hele straffeloven, herunder også voldsparagrafferne - har bedt Straffelovrådet om at tage fat på det.
Johanne Schmidt-Nielsen (EL), 2016-05-18:
Forestiller man sig, at de danske myndigheder skal kontakte Islamisk Stat og sige: Undskyld, Islamisk Stat, kunne I tænke jer at drive en lejr, hvor de mennesker, som er flygtet fra Islamisk Stat og Assad i Syrien og kommet til Danmark, kan sendes til?
Knud Erik Kirkegaard (KF), 2002-11-27:
Uden at det er særlig let at sige noget nyt under debatten her, vil jeg alligevel fremføre følgende på den konservative folketingsgruppes vegne: Vi er meget stærke tilhængere af aftalesystemet, når rammerne for den kommunale og amtskommunale økonomi skal fastlægges.
Jørn Jespersen (SF), 1997-11-14:
Hvad siger man til en idé om, at Folketinget for at støtte fødevareministeren i hans forhandlinger i EU samlet sender et brev til de andre 14 landes parlamenter, hvor vi redegør for vores indstilling til dette forslag og opfordrer til, at man behandler spørgsmålet i de 14 parlamenter?
Sophie Løhde (V), 2023-12-01:
Det beror på en faglig vurdering af bl.a. medicinens effekt, men også pris, men udviklingen inden for vægttabsmedicin går også hurtigt, og i takt med at der kommer nye relevante data om f.eks. medicinens effekt, kan det resultere i, at Medicintilskudsnævnet vil nå frem til en anden vurdering, end de har i dag.
Marcus Knuth (V), 2017-06-14:
Vi hører fra nødhjælpsorganisationer, politiet, myndigheder og kommuner, at det er et voksende problem med udenlandske hjemløse, som kommer hertil, og så kan vi jo så læse i medierne, hvordan de bruger kirkeområder som toilet, at de afpresser penge fra danske hjemløse, at de slår lejr, hvor det ikke er lovligt.
Birgitte Josefsen (V), 2010-01-21:
Det enkelte menneske påvirkes af, hvordan vi hver især lever vores liv, om vi får den fornødne søvn og hvile, om vi spiser en sund og varieret kost, om vi ryger – eller ryger for meget – og indtager for meget alkohol, om det enkelte menneske er en del af arbejdsmarkedet og har et godt netværk, og om familien fungerer.
Peter Hummelgaard (S), 2025-01-14:
En udvidelse af straffelovens § 119 til at omfatte andre personer end personer i offentlig tjeneste eller hverv vil udvande bestemmelsens formål om at yde et særligt strafferetligt værn for personer i offentlig tjeneste eller hverv, som sikrer en særlig beskyttelse mod vores fællesskab.
Charlotte Broman Mølbæk (SF), 2020-11-26:
Disse patienters hjælpebehov stiger naturligvis meget kraftigt og meget hurtigt, og derfor oplever patienter med als og andre hurtigt fremadskridende sygdomme tit, at mens deres hjælpebehov sagsbehandles i kommunen, og mens de muligvis også venter svar på deres klagesag i Ankestyrelsen, ja, så er deres hjælpebehov kun blevet større; og at når man endelig har fået bevilget hjælp, så er den slet ikke dækkende nok.
Torsten Gejl (ALT), 2024-03-19:
Hvis de borgere får bevist, hvilket det ser ud til, at en østløsning med et ekstra tunnelrør aflaster trafikken med 50 pct. mod 23 pct. på Egholmforbindelsen, og at den har mindst lige så gode samfundsøkonomiske konsekvenser, og at den er mere skånsom for klima, CO 2 -udledning og miljø, vil ordføreren så være med til at overveje ganske vist at få en løsning, men måske at få et smartere løsning?
Hans Kristian Skibby (DF), 2008-04-24:
Det er jo sådan set det, mange kommuner har efterspurgt, fordi man har vurderet, at en lang række kommuner faktisk godt kunne have luft i deres kommunale budgetter til at lade skatten falde, men man har ikke turdet gøre det, fordi man har været bange for, hvilke konsekvenser det ville få.
Susan Kronborg (RV), 2021-12-21:
Jeg mener, at grundlovens § 43 og 44 begge forbyder et frit skøn, og det vil sige, at det, der foregår i udvalget, rent faktisk ikke er i overensstemmelse med grundloven, hvor man som medlem af udvalget kan sige: Jeg ønsker ikke at give statsborgerskab til dem, der hedder Kurt.
Holger K. Nielsen (SF), 2000-11-28:
Det, der bliver sagt fra de fleste sider i den øjeblikkelige situation, er, at hvis det her fortsætter, vil man se en yderligere radikalisering af den palæstinensiske terrorisme, og så ender det med, at Israel bliver omgivet af mennesker, der udelukkende anvender de her helt uacceptable måder at lave politik på.
Magnus Heunicke (S), 2021-01-27:
Det relevante spørgsmål er: Når vi så har de her udviklinger, skal den produktion så ske langt væk fra Danmark, og skal vi være afhængige af ting, vi overhovedet ikke har mulighed for at få indflydelse på, eller kan vi sikre, at der også er noget kapacitet tættere på eller i Danmark fremadrettet?
Flemming Møller Mortensen (S), 2025-05-22:
Er det sådan, at man kunne forestille sig, at Liberal Alliance tænkte, at eksempelvis genopbygningsindsatsen i Ukraine, som hr. Christian Friis Bach kom ind på her, kunne ligge som et additiv til de 0,5 pct., eller er det et spørgsmål om, at man fra Liberal Alliances side siger, at 0,5 pct. gælder alle de indsatsfelter, som den nuværende udviklingspolitiske strategi dækker over, og som redegørelsen fra udenrigsministeren her i dag jo kundgør?
René Gade (ALT), 2015-11-10:
Vi skal sende et mindre bidrag, end den vurdering tilkendegav, sådan som jeg har forstået det, og det er garanteret ret og rimeligt, men det ligger os på sinde og er meget væsentligt for os i Alternativet, at de mennesker, vi sender af sted, skal synes, at der er mening i det, der sker.
Morten Messerschmidt (DF), 2021-03-16:
Den pragmatiske person vil selvfølgelig sige, at et flertal i Folketinget af uransagelige årsager har bragt fædrelandet i fordærv på mange områder, og der er det dog alligevel vores ydmyge opgave og pligt at se, om vi kan rette bare en lille smule op på tingene.
Christine Antorini (SF), 1998-11-20:
Men hvis man virkelig gerne vil have en grundig analyse fra testpanelet, er det bare at slå op på Internettet, som vi jo alle sammen har adgang til fra vores pladser, slå op under Erhvervs- og Selskabsstyrelsens hjemmeside under testpanelet og læse den grundige evaluering af lovforslagene.
Kamal Qureshi (SF), 2009-01-28:
Eksempelvis er der kommet en sag frem bare i går eller forgårs, hvor en ung skolelærer med palæstinensisk baggrund fortæller, at han blev kaldt for abe - nu ved vi jo selvfølgelig ikke, om det var abe, Ebbe eller æble, eller hvad det nu var, han blev kaldt, men under alle omstændigheder kommer der en sådan sag frem.
Christine Antorini (S), 2011-11-30:
Eksempelvis er jeg rigtig glad for, at regeringen også har indgået et bredt forlig om praktikpladssituationen, herunder med ordførerens parti, og dermed sikret 3.000 flere skolepraktikpladser, og at præmien på 70.000 kr. for at indgå elevaftaler for virksomheder videreføres.
Lone Møller (S), 2002-10-31:
Hr. Preben Rudiengaard sagde, at han ikke ville være med til at sætte skibe i søen, før der lå nogle MTV-rapporter, og i det øjeblik, det var dokumenteret, var det jo noget helt andet. Skal jeg tage det som udtryk for, at regeringen så, hvis jeg fremsætter et forslag i Folketinget om f.eks. at give ekstra tilskud til kiropraktisk behandling, som jo klart er dokumenteret i en MTV-rapport virker, bestemt vil støtte det?
Bent Bøgsted (DF), 2008-01-17:
Men at stille en garanti mod et indgreb svarer til, at hr. Frank Aaen skulle stille en garanti for, at de autonome ikke deltog i demonstrationer under lønforhandlingerne - for der kommer jo demonstrationer, det ved vi - at hr. Frank Aaen skulle give en garanti for, at udenforstående ikke blandede sig i demonstrationer, og det kan hr. Frank Aaen jo ikke.
Morten Østergaard (RV), 2008-04-11:
Man må også sige, at arbejdsgiverne må overveje risikoen ved at ansætte dem, der i dag er ledige, for det er jo folk, som er svage ledige, og risikoen for at være nødt til at hjemsende dem, hvis det viser sig, at de ikke kan klare opgaven, er så blevet større, fordi det er blevet dyrere.
Louise Brown (LA), 2025-02-21:
Jeg synes, at det er glædeligt for de kvinder, som har ønsket at få en abort, at det også har kunnet lade sig gøre, og jeg håber virkelig, at mange af dem, eller alle sammen, også har fået en ordentlig støtte og vejledning i forbindelse med det her indgreb, for det er ikke et nemt indgreb eller en rar beslutning at træffe.
Peder Hvelplund (EL), 2020-01-23:
Nu har jeg jo netop haft ministeren i samråd, fordi man på grund af bureaukratiske forhindringer ikke i tide har fået afsat tilstrækkeligt med ressourcer til at kunne forkorte sagsbehandlingstiden for ansøgninger om autorisation fra de læger, der kommer fra tredjelande.
Hans Kristian Skibby (DF), 2011-05-19:
Jeg noterede mig jo, at hr. Rasmus Prehn nævnte, at det her var et af de mere visionære forslag fra Socialdemokraterne, og det vil jeg da gerne komplimentere, om end med slet skjult ironi, og sige, at det ikke tegner godt for de mange visioner, vi kan se frem til at blive præsenteret for, hvis Socialdemokraterne skulle vinde det kommende valg.
Mike Legarth (KF), 2009-01-13:
Det Konservative Folkeparti støtter begge dele af lovforslaget, nemlig at der gives hjemmel til, at man kan opkræve et rykkergebyr hos dem, som ikke betaler til tiden, og at den omkostning, der er forbundet med det, naturligvis skal afholdes af den, som er årsag til, at regningen ikke er betalt, samt at man ophæver muligheden for at drive linjekonferencer, altså hvor to eller flere rederier går sammen om internationale fragtrater.
Anne Baastrup (SF), 2003-03-18:
Det er endnu ikke lykkedes mig at få fat i den dom, der dannede baggrund for hele den meget interessante diskussion, vi i virkeligheden fik, for det viste sig, at man slet ikke havde anklaget for rufferi, men at man søgte at anvende begrebet menneskesmugling og de bestemmelser, der var tilknyttet hertil, og så derigennem anvendte telefonaflytning.
Lars Barfoed (KF), 2001-12-12:
Jeg er personlig meget enig med forslagsstillerne i, at flere fædre burde tage barselorlov, men som politiker, som lovgiver må jeg sige, at det skal jeg da blande mig uden om. Fra politisk side skal vi skabe så gode rammer som muligt for, at også fædre kan tage orlov for at være sammen med deres børn, men det har vi jo allerede.
Daniel Toft Jakobsen (S), 2017-02-21:
I november 2016 indgik Socialdemokratiet sammen med den tidligere Venstreregering, Dansk Folkeparti, Liberal Alliance, Radikale Venstre, SF og Konservative en aftale om at afskaffe PSO-afgiften og afholde udgifterne til vedvarende energi over finansloven.
Troels Lund Poulsen (V), 2011-03-23:
Derfor er jeg sådan set af den meget klare opfattelse, at regeringen nu har præsenteret et fuldt finansieret forslag med det, som den mener bringer os frem til en bedre folkeskole, og det kommer vi så til at diskutere, når vi indleder folkeskoleforhandlingerne, og det gør vi, som fru Christine Antorini ved, om meget kort tid.
Jørn Dohrmann (DF), 2011-03-22:
Men vi er selvfølgelig også meget optaget af, at de ting, som man arbejder med – det kunne være små rensningsanlæg ude i marken for at få renset drænvandet, inden det løber ud i åsystemet – bliver gennemprøvet, og at vi måske tænker på, hvordan vi kunne lave skrå brinker og den slags ting, som kunne være med til at løse nogle af de her problemer med at få udfaset og få fjernet både fosfor og kvælstof.
Morten Østergaard (RV), 2020-04-29:
Men det stærkeste våben, som vi har haft i det, er jo danskernes adfærd, og den tillid, som de har haft, og som jo er velkendt og årelang, til, at man, når myndighederne opfordrer til noget, kan fæste lid til det, og det forstår vi jo også på virologerne og eksperterne er det stærkeste våben, vi har.
Thyra Frank (LA), 2017-05-16:
Jeg oplever faktisk også, at kommunerne igennem flere år har haft fokus netop på organiseringen og tilrettelæggelse af hjemmeplejen, fordi man i kommunerne er opmærksom på, hvilken betydning det har for de borgere, at antallet af forskellige medarbejdere, der kommer i borgernes hjem, er så lavt som muligt.
Karen Hækkerup (S), 2011-06-14:
I den forbindelse vil jeg spørge, for det er en problemstilling, som jeg anerkender, selv om jeg støtter det her lovforslag, som regeringen har fremsat, og som vi nu behandler: Hvad har regeringen tænkt sig at gøre, for at vi kan se på, om de strafferammer, vi har, står mål med hinanden, og for at se på, om der eventuelt er nogen ubalancer, vi skal have rettet op på?
Lars Løkke Rasmussen (M), 2026-02-25:
Vi støtter økonomisk, og som sagt har vi også gjort det – ligesom vi i øvrigt også har gjort i forhold til en række andre, hvad skal man kalde det, udsatte internationale organisationer – at vi har valgt at erlægge vores betalinger på en sådan måde, at pengene har fået merværdi, havde jeg nær sagt, altså ved at lægge dem i starten af året for at skabe likviditet.
Frode Sørensen (S), 2004-04-22:
Men når man er så vidt, at man kan tage ud med et fjernsynskamera og få nogle til at stå frem og sige, at det der gør vi, så er der vel en vis risiko for, at det er noget, der sker rundtomkring. En knallert er ikke indrettet til at køre med hverken 50 km/t., 60 km/t., 80 km/t. eller 90 km/t., og selv om hr. Keld Albrechtsen stadig væk har fysikken til at kunne springe ned i vejgrøften, så skal han jo passe på, for visse vejgrøfter er der vand i, og hvis han går hen og drukner i stedet for, ja, så kunne det selvfølgelig være meget problematisk.
Erik Larsen (V), 1999-04-22:
Jeg er meget tilfreds med, at ministeren i dag her fra talerstolen har givet de oplysninger, som har været tilfældet, om, at man vil indskærpe de her forhold over for de relevante parter og så i øvrigt, når der nu via Folketinget her er sat fokus på det, tager hånd om de problemer, der vitterligt, også Venstres opfattelse, er i administrationen af det her.
Hans Kristian Skibby (DF), 2019-02-19:
Jeg håber da ikke, at det er den slags eksempler, der er allerfleste af i forhold til de her typer af private lån, men det er bare det, jeg synes regeringen måske skal have for øje, nemlig at vi slukker en masse små ildebrande, men det brænder stadig væk en masse andre steder i forhold til de typer af udlån, som der florerer.
Joachim B. Olsen (LA), 2018-12-19:
Der er rigtig mange afgifter og skatter, vi gerne vil sænke, og når der er et hul for at sænke en af dem, slår vi til, og det synes jeg vi har vist at vi sådan set har haft succes med siden 2015 – endda er registreringsafgiften blevet sænket flere gange.
Ida Auken (SF), 2010-12-14:
En hoveduenighed er jo, hvor langt man er kommet i kommunerne, og vi kan i dagens Politiken læse, at det, som man hidtil fra regeringens side har lænet sig op ad – nemlig den her undersøgelse, som Energistyrelsen lavede, hvor man sagde, at 42 pct. af kommunerne havde en egentlig plan med mål, delmål og midler – ikke passede.
Gitte Lillelund Bech (V), 2012-11-06:
Jeg vil bare sige, at det her job og det her jobopslag bekræfter mig i, at det, regeringen gør, er alene at lade, som om man opretter nye job, men det er bare reelle job, der får et nyt stempel, hvor der står akutjob, og så er det en opfordring til, at langtidsledige sådan set skal søge jobbet.
Frank Dahlgaard (UP), 1999-12-01:
Og det er tydeligt for mig - og her er vi vel enige - at nobelpristageren er tiltalt af det her europæiske projekt, men bare siger, at det fører til Europas Forende Stater, og at der kan komme en økonomisk krise. Og det gør der jo på et tidspunkt, for det er et nyt system: Vi skal afskaffe kronen, vi skal nedlægge Nationalbanken, og vi skal have den fælles valuta med de andre lande til evig tid.
Per Clausen (EL), 2005-04-29:
Jeg synes, det er vanskeligt at forstå, hvorfor det ikke er tredjeverdenslandene, der stiller det her krav, når det nu er af hensyn til dem, det skal indføres, men at det er EU, som efter påvirkning fra en række multinationale koncerner, stiller krav om det ved forhandlingerne.
Birthe Skaarup (DF), 2000-10-26:
Det er således, at vi må have indkredset og få forebygget godt, og denne indsats og strategi skal skrues sammen og sættes på skinner, og det må så være med til at sætte dybe og store spor i befolkningen, så vi kan få minimeret de fire omtalte folkesygdomme effektivt.
Line Barfod (EL), 2002-05-03:
Med hensyn til hvad man ellers kunne gøre i stedet, mener vi, at man skal følge forslaget fra Bloddonorerne i Danmark og Statens Serum Institut om at se nærmere på de ordninger, man har i Holland og Finland og andre lande, hvor man åbenbart uden at komme i karambolage med EU's regler har en offentlig ordning, og ud fra det foretage en samlet vurdering af hele blodområdet.
Thomas Adelskov (S), 2004-02-24:
Men hvis fru Pernille Rosenkrantz-Theil også læser forslaget, vil hun se, at der faktisk også sker en omplacering af nogle af timerne i geografi, således at faget kommer til at følges med de andre naturvidenskabelige fag. Formålet er sådan set, at der kommer et større samspil ind. Det får så konsekvens for gymnasiereformen, hvor det, der er aftalt, også er, at fagene i gymnasiet skal have et nyt indhold, og at de skal spille mere sammen.
Michael Aastrup Jensen (V), 2007-12-11:
Det er fuldstændig rigtigt observeret, at jeg faktisk prøvede at holde en lidt mere positiv tale end den, Dansk Folkepartis ordfører måske vil holde senere omkring EU, men det er faktisk, fordi jeg er rigtig glad for vores medlemskab af EU, og jeg er faktisk rigtig glad for den traktat, som ligger her.
Anni Matthiesen (V), 2014-10-30:
Lovforslaget indebærer en afskaffelse af den hidtidige bestemmelse om, at det uanset ejerandel skal være en landmand, der har den bestemmende indflydelse i selskabet, og lovforslaget indebærer en udvidelse af kredsen af virksomheder, der kan erhverve landbrugsejendomme uden tilladelse.
Line Barfod (EL), 2009-03-11:
Det er jo det, der er det store problem, nemlig at Justitsministeriet, ministerens eget ministerium, og Københavns Politi forud for lukningen af Pusher Street havde advaret om, at hvis man ikke satte nogle tiltag i værk, ville hashsalget bare blive spredt ud i gaderne og blive blandet med hårde stoffer.
Lene Espersen (KF), 2008-03-11:
Et krav om, at der skal aflægges velfærdsbesøg i alle kvæg- og svinebesætninger hvert tredje år, vil med de cirka 22.600 svine- og kvægbesætninger med mere end ti dyr, der er i Danmark i dag, betyde, at der skulle gennemføres velfærdskontrolbesøg i knapt 7.500 kvæg- og svinebesætninger om året.
Charlotte Antonsen (V), 2004-11-23:
Med sagkyndig bistand fra det såkaldte prioriteringsudvalg finder vi frem til, hvilke områder myndighederne skal tage sig særligt af, hvor der er særlig store arbejdsmiljøproblemer, og som beskæftigelsesministeren for lidt siden redegjorde for, fastlagde vi i 2002 fire områder, nemlig alvorlige ulykker, tunge løft, ensomt gentaget arbejde, psykisk arbejdsmiljø.
Bendt Bendtsen (KF), 2003-01-08:
Men med hensyn også til hr. Arne Toft og de spørgsmål, der er rejst om, at hvis vi nu antager, at DONG's køb af energigruppen Jylland resulterer i et underskud, betyder det så stigende elpriser, må vi sige, at det gør det altså ikke.
Karsten Lauritzen (V), 2011-01-19:
Så der er ikke kommet noget nyt frem, og det er også derfor, at pressens dækning af den her sag mere har handlet om proces end om egentligt indhold eller om, at den her redegørelse skulle være forkert eller bygge på forkerte oplysninger eller ikke have undersøgt ting, hvad hr. Frank Aaen jo ellers påstår.
Brian Mikkelsen (KF), 2004-05-04:
Vi er meget tilfredse med den måde, det fungerer på i dag, og vi er sikre på, at det vil udfylde en vigtig rolle for det danske publikum også i årene frem. Som begrundelse for øget støtte til Det Danske Teater henviser forslagsstillerne også i dette beslutningsforslag til, at egenindtjeningen ligger på et meget højt niveau sammenlignet med landsdelsscenerne.
Eva Kjer Hansen (V), 2004-01-15:
Jeg kan forstå, at hr. Villy Søvndal på ingen måde mener, at det, at man er bevidst om, hvilke kompetencer man bibringer børnene, og det, at man får synliggjort formålet med dagtilbuddet, på nogen måde kan være et redskab, der kan være hensigtsmæssigt for at få øje på, om børn har særlige problemer, og at man dermed kan sætte ind og bidrage til at bryde den negative sociale arv.